
A kőolaj világpiaci árának változásai és annak okai, Fókuszban a Neopac Hungary Kft. beszerzési árai

  A globális kőolajipar körülbelül 150 éve meghatározó szerepet tölt be a világgazdaságban. Részletekben és fordulatokban gazdag történelme kiváló alapot és témát biztosított tudományos munkámhoz, melynek első felében a kőolajjal kapcsolatos alapvető és elkerülhetetlen tudnivalóktól kezdve (kialakulása, összetétele), annak részletes történelmi áttekintésén keresztül jutottam el a közelmúlt, a jelen és a jövő olajpiacának jellemzéséig. Tanulmányom során történelmi eseményeken és példákon keresztül szemléltettem az olaj piacát alakító tényezőket, bemutattam a piac legfontosabb szereplőit és végigkísértem a kőolaj világpiaci árának alakulását a kezdetektől napjainkig.
  Ezt követően korábbi munkahelyem, illetve az egyetemi tanulmányaim során szakmai gyakorlatomnak otthont adó Neopac Hungary Kft. alapanyagbeszerzési árait vizsgáltam, amely szoros összefüggésben van a szakirodalmi áttekintésem témájával. A vizsgálat során idősoros elemzések segítségével, a Neopac által gyártott tubusok alapanyagaként szolgáló polietilének beszerzési árai, illetve a kőolaj világpiaci árának változásai és bizonyos műanyagipari árindexek között összefüggéseket találtam. A kapcsolatok bizonyos modellek esetében magas megbízhatóság mellett bizonyították előzetes várakozásainkat, más esetekben pedig gazdaságilag egyelőre megmagyarázhatatlan eredmények születtek, amelyek további vizsgálatok során tisztázódhatnak. A modelljeim a cég számára akár kezdetleges előrejelző eszközökként is alkalmazhatóak, amelyek a költségszámítás során kifejezetten hasznosak lehetnek.



